อิ่ม อร่อย แล้วยังถูกขนาดนี้ ยกนิ้วให้เลย แดนข้าวมันไก่!!!

แดนข้าวมันไก่ จำได้ว่าครั้งแรกที่ไปซื้อ โห คนเยอะมากๆ ยืนรอออแบบไม่ต่อคิวกันเต็มหน้าร้าน เราก็ตายละหว่า จะทำไง...พอแทรกฝูงชนไปสั่งได้แล้ว เราก็พยายามรักษาพื้นที่หน้าเคาน์เตอร์เอาไว้ กลัวเค้าลืมเรา แต่โดยมารยาทสุดท้ายก็โดนฝูงชนคนกลุ่มใหม่มาเบียดพื้นที่จนเรากระเด็นออกมายืนรอวงนอกสุด!!!! ...อดแน่ตรู!!! เราคิดอย่างนั้น แต่ก็ยังมีความหวัง เพราะเห็นพ่อค้าปรายตามามองเราแล้วยิ้มบ่อยๆ (หรือหน้าเราจะแสดงออกมากไปก็ไม่รู้ว่า ...พี่อย่าลืมคิวหนูนะ!!!) ...ลูกค้าเก่าออกไป ลูกค้าใหม่ก็เข้ามาและบางทีลูกค้าเก่ายังไม่ทันออก ลูกค้าใหม่ก็งอกออกมาอีกแล้ว ...อดแน่ตรู!!! เราบอกตัวเองครั้งที่สอง สาม แล้วก็สี่ ...เพราะคนเข้าๆออกๆจนขนาดเรายังมึนว่า ใครมาก่อนเรา ใครมาหลังเรา แล้วพ่อค้าเค้าจะไปจำเราได้ยังไง...

“แดน ข้าวมันไก่15ห่อ”  พี่ชายคนหนึ่งตะโกนสั่งแล้วไปยืนกอดอกรออยู่ที่อีกฝั่งถนนอย่างสบายใจ

“ที่สั่งไว้ได้ยังแดน” คุณป้าอีกคนมาถึง แล้วคำตอบที่ได้คือ ข้าวมันไก่ถุงเบ้อเริ่ม !! จะเหลือถึงเราไหมนะ เราเริ่มกังวล หรือ ควรไปทวนorderหน่อย เผื่อเขาจะได้จำได้

คิดเพลินๆ พ่อค้าข้าวมันไก่ที่ใครๆก็เรียก แดน ก็ชะโงกหน้ามาถามเรา ว่าเอาอะไรบ้างนะ

คิวเราแล้ว!!!  ไม่ลืมเราจริงๆด้วย!!!! ไก่ก็ยังเหลือด้วย!!! แต่ไม่เหลือเครื่องใน และไม่เหลือแตงกวา

นี่คือความประทับใจอย่างแรกเลยสำหรับแดนข้าวมันไก่ ... 

หลังจากวันนั้น เวลาเราไปซื้อ เราเลยสั่งแล้วหมุนตัวออกมายืนสบายใจรับลมเย็นๆอยู่หน้าร้าน แน่ล่ะก็มีบ้างที่โดนข้ามคิว ...ทุกอย่างเหมือนเดิมคือ ไม่เคยลืมคิวและ ทุกอย่างยังเหมือนเดิมจริงๆคือ ไม่มีเครื่องในและแตงกวา

ไม่ใช่ไม่มี ...แต่ ถ้าสายหน่อยล่ะก็หมด  เครื่องในหมดแต่เช้าทุกวัน และ ข้าว เข้าเที่ยงก็แขวนป้าย “หมดแล้วค่ะ” แล้ว...เพราะกว่าจะไปซื้อก็สาย กินมาหลายปีเลยยังไม่เคยได้กินเครือ่งในสักที

มาพูดถึงรสชาติกันบ้าง ....เรายกให้อร่อยสุดในเชียงใหม่เลยสำหรับเรา  ข้าวอร่อย ไก่อร่อย น้ำซุปอร่อย น้ำจิ้มก็โอเค ( ร้านแดน น้ำจิ้มจะไม่ได้แยกเต้าเจี้ยวกับ ซอสดำ  แต่จะผสมเสร็จเลย แยกก็แต่พริกเท่านั้น  ทีนี้ปกติไม่ชอบใส่ซอสดำเท่าไหร่ น้ำจิ้มของแดนสำหรับเรา ซอสดำเลยเยอะไปหน่อย )

มาเรื่องราคา สมัยก่อนมี 3 ราคา ธรรมดา  20  พิเศษ 25 บิ๊ก 30  แต่เดี่ยวนี้เหลือแค่ราคา  25 กับ 30 บาท แต่ก็นั่นแหละ ยังถูกมากและเยอะมากอยู่ดี เรียกว่าเกินคุ้มสำหรับคนกินจริงๆ

เรื่องร้าน ...ร้านข้าวมันไก่แดน ในตลาดสามแยก  ถนน เชียงใหม่ดอยสะเก็ด ( โซนห้องแถวหลังตลาด) ไปถึงตลาดแล้วหาไม่ยาก หาไม่เจอถามแม่ค้าพ่อค้าแถวนั้นเอาได้  ด้วยความที่เป็นร้านห้องแถวขนาดเล็ก  มีโต๊ะนั่งไม่กี่ตัว พนักงานเยอะ ลูกค้าแยะ เลยเรียกว่าแออัดพอควร สำหรับเราแม้ไม่ได้นิยมร้านหรู แต่ก็ชอบร้านที่นั่งได้สบายๆ คนไม่พลุกเพ่นพ่านเกินไป สำหรับร้านแดน เราเลยซื้อหิ้วกลับบ้านอย่างเดียวไม่เคยนั่งกินเลยแต่นั่นแหละ ถึงบ้านเทข้าวใส่จาน หั่นแตงกว่าใส่ แล้วอุ่นน้ำซุปร้อนๆ  ...พูดได้คำเดียวว่า สุดยอดดดด

มื้อล่าสุดที่ซื้อ ข้าวมันไก่พิเศษ 3 ห่อ  ธรรมดา 1 ห่อ ข้าวเปล่าอีก 2 (ห่อละ 5 บาท)  กินกัน 4 คนเรียกว่าเกินอิ่มจ่ายไปแค่ 125 บาท!!!!  

อิ่ม อร่อย แล้วยังถูกขนาดนี้ ยกนิ้วให้เลย แดนข้าวมันไก่!!!


“
